আসন্ন পঞ্চায়েত ভোটের মনোনয়ন জমা নিয়ে রাজ্য জুড়ে চরম বিশৃঙ্খলার প্রতিবাদে সোমবার রানি রাসমনি রোডে সকাল ১০টা থেকে সন্ধ্যা ৬টা পর্যন্ত অনশন করেছে প্রদেশ কংগ্রেস। প্রদেশ সভাপতি অধীর রঞ্জন চৌধুরীর নেতৃত্বে বেশির ভাগ কংগ্রেস বিধায়কই এ দিন শামিল হন অনশনে। সেই অনশন মঞ্চ থেকেই এ দিন রাষ্ট্রপতি শাসন জারির দাবি জানান বীরভূমের হাঁসন কেন্দ্রের বিধায়ক মিল্টন রশিদ। রশিদ বলেন, ‘‘এ রাজ্যে গণতন্ত্রের কিছুই আর অবশিষ্ট নেই। মুখ্যমন্ত্রী মমতা বন্দ্যোপাধ্যায়ের সরকার রাজ্যে গণতন্ত্রকে হত্যা করে চলেছে। গণতন্ত্রকে তাঁর হাত থেকে বাঁচাতে রাজ্যে এখনই রাষ্ট্রপতি শাসন জারি করতে হবে।’’ মুখ্যমন্ত্রী মমতা বন্দ্যোপাধ্যায়ের বিরুদ্ধে এ দিন তীব্র আক্রমণাত্মক সুর শোনা যায় প্রদেশ কংগ্রেস সভাপতি তথা বহরমপুরের সাংসদ অধীর চৌধুরীর গলাতেও। প্রদেশ কংগ্রেসের সাধারণ সম্পাদক তথা বহরমপুরের বিধায়ক মনোজ চক্রবর্তী, কংগ্রেস নেতা তথা আইনজীবী অরুণাভ ঘোষরাও তীব্র আক্রমণ করেন মুখ্যমন্ত্রীকে। রানি রাসমনি রোডে অনশন কর্মসূচির শুরুর ঘণ্টা খানেকের মধ্যেই সেখানে পৌঁছন প্রদেশ সভাপতি অধীর। পরে অবশ্য পঞ্চায়েত ভোট সংক্রান্ত মামলার সওয়াল-জবাবে অংশ নিতে তিনি হাইকোর্টে চলে যান। কলকাতা হাইকোর্টে এখন আইনজীবীদের কর্মবিরতি চলছে বলে আগের শুনানিতেও অধীর নিজেই সওয়াল করেছিলেন। পঞ্চায়েত নির্বাচনকে ঘিরে রাজ্য জুড়ে হিংসার প্রতিবাদে এ দিন পথে নেমেছিল বামদলগুলিও। সোমবার বেলা আড়াইটে নাগাদ বিড়লা তারামণ্ডলের সামনে থেকে বামেদের কর্মসূচি শুরু হয়। মিছিল শেষ হয় ধর্মতলায় লেনিন মূর্তির পাদদেশে পৌঁছে। বামফ্রন্ট চেয়ারম্যান বিমান বসু, সিপিএম-এর রাজ্য সম্পাদক সূর্যকান্ত মিশ্র-সহ শীর্ষ বামনেতারা মিছিলে হাঁটেন। পঞ্চায়েত নির্বাচনকে ঘিরে হিংসার জন্য সরাসরি মুখ্যমন্ত্রীকেই কাঠগড়ায় তোলেন বামেরাও। ‘‘বিনা প্রতিদ্বন্দ্বিতায় কিছু পঞ্চায়েতের দখল হয়ত করে নিতে পারবেন, কিন্তু মানুষের হৃদয় আপনি জয় করতে পারবেন না।’’ মুখ্যমন্ত্রীর উদ্দেশে সোমবার এমনই মন্তব্য করেন সূর্যকান্ত। মমতাকে সরাসরি চ্যালেঞ্জ ছুড়ে সূর্যর মন্তব্য, হিম্মত থাকলে খাকি উর্দিকে মাঝখান থেকে সরিয়ে দিয়ে সরাসরি আমাদের মোকাবিলা করুন।